钦定古今图书集成/历象汇编/庶征典/第087卷 > 北齐
## 钦定古今图书集成/历象汇编/庶征典/第087卷 > 北齐

### 文宣帝天保九年夏大旱

按《北齐书文宣帝本纪》：“天保九年夏四月，大旱，帝以
祈雨不应，毁西门豹祠，掘其冢。”七月诏：“赵、燕、瀛、定、南
营五州及司州广平、清河二郡，去年螽涝损田，兼春
夏少雨，苗稼薄者，免今年租赋。”

按《隋书五行志》：“天保九年夏，大旱。先是，大发卒筑长
城四百馀里，劳役之应也。”　按《礼仪志》：“后齐祈祷者
有九，一曰雩，二曰南郊，三曰尧庙，四曰孔颜庙，五曰
社稷，六曰五岳，七曰四渎，八曰滏口，九曰豹祠。水旱
疠疫，皆有事焉。无牲，皆以酒脯枣栗之馔。若建午、建
未、建申之月不雨，则使三公祈五帝于雩坛。礼用玉
币”，有燎，不设金石之乐。选伎工端洁善讴咏者，使歌
《云汉》诗于坛南。南郊，则使三公祈五天帝于郊坛，有
潦，坐位如雩，五人帝各在天帝之左，其仪如郊礼。尧
庙，则遣使祈于平阳；孔颜庙，则遣使祈于国学，如尧
庙。社稷如正祭。五岳，遣使祈于岳所。四渎如祈五岳，
滏口如祈尧庙，豹祠如祈滏口

### 废帝乾明元年春旱

按《北齐书废帝本纪》，不载。　按《隋书五行志》，“乾明元
年春旱。先是发卒数十万，筑金凤、圣应、崇光三台，穷
极侈丽，不恤百姓。亢阳之应也。”

### 武成帝河清二年旱

按《北齐书武成帝本纪》：“河清二年夏四月，并、汾、京东、
雍、南汾五州虫旱伤稼，遣使赈恤。”

按《隋书五行志》：“河清二年四月，并晋以西五州旱，是
岁发卒筑轵关，突厥二十万众毁长城，寇恒州。”

### 后主天统二年春旱

按《北齐书后主本纪》。“天统二年三月。以旱故。降禁囚。”
按《隋书五行志》。“天统二年春旱。是时大发卒。起大明
宫。”

天统四年，旱。

按，《北齐书后主本纪》：四年，“自正月不雨，至于五月。六
月甲子朔，大雨。”

天统五年，旱。

按，《北史齐后主本纪》：天统五年：“秋七月戊申，诏使巡
省河北诸州无雨处，境内偏旱者，优免租调。”

### 武平五年大旱

按《北齐书后主本纪》，“武平五年五月，大旱，晋阳得死
魃，长二尺，面顶各二目。帝闻之，使刻木为其形以献。”